Jørn Jespersen (SF), 1999-01-13:
Det er jo ikke nogen hemmelighed, at vi i SF gerne så dannet et egentligt forbrugerministerium, som havde den ene opgave at repræsentere forbrugernes interesser i lovgivningsspørgsmål, oplysningshenseende osv.
Vi må jo tage til efterretning, at der ikke har været mulighed for at få gennemført det nu, og det forhindrer jo heller ikke, at vi kan styrke forbrugerindsatsen på en række andre områder.
Og det er det, som regeringen efter vores opfattelse lægger op til med det her forslag om at etablere Forbrugerinformationen. Det, der er tale om, er jo, at en meget væsentlig del af forbrugerpolitikken er at sikre, at de oplysninger, som forbrugerne lægger vægt på at få for at kunne foretage et frit forbrugsvalg, er meget væsentlige at arbejde med, og de har ændret sig på grund af den teknologiske udvikling og på grund af nye holdninger hos forbrugerne.
Der er ikke længere tale om, at man kun er interesseret i kvalitet og pris.
Der er tale om, at man fra forbrugerside er interesseret i etiske oplysninger, oplysninger om respekt for menneskerettigheder; man er interesseret i dyrevelfærd, man er interesseret i miljøspørgsmål osv.
Og derfor er der brug for at gøre forbrugeroplysningen bredere, end den hidtil har været, og det er det, der er lagt op til med det her forslag.
Det er jo ikke det samme - som nogle borgerlige ordførere siger - som at man skal træffe beslutningen for forbrugerne.
Jeg mener, det er fuldstændig ude i hampen, når man fra Venstres og De Konservatives side påstår, at der her er tale om, at man vil lave en propaganda eller pålægge forbrugerne at foretage et ganske bestemt valg.
Der er netop tale om at styrke markedskræfterne ved at sikre en højere grad af gennemsigtighed på markedet og sikre, at de oplysninger, som forbrugerne er interesseret i at få, rent faktisk er tilgængelige.
Jeg synes, at det f.eks. ville være meget nyttigt med en undersøgelse, der viste, hvilke producenter af en bestemt type af varer der har indført miljøstyring i deres virksomhed, og hvilke producenter der ikke har.
Så kan forbrugerne jo efterfølgende afgøre med sig selv, om de synes, at den oplysning er så vigtig for dem, at de vil indrette deres forbrugsvalg efter det.
Jeg har meget svært ved at se, hvordan det skulle være propaganda eller ensretning eller utidig påvirkning af forbrugerne.
Den ene hensigt er at beskytte det gammeldags syn, man har på markedet, nemlig at det kun er nogle meget snævre forhold, der er interessante, og at alt det andet skal holdes skjult for forbrugerne.
Og den anden hensigt, som ikke er kommet åbent frem, men som jeg alligevel har en kraftig og, tror jeg, velmotiveret mistanke om ligger bag,
er, at den meget snævre og urimelige sammensætning, som Statens Husholdningsråd har i dag, ønsker man at bevare, fordi den giver en helt urimelig stor indflydelse til organisationer med rod i landbruget.
Det synes jeg man skulle sige åbent.
Efter vores opfattelse er der her tale om, at vi lægger op til både at modernisere og styrke den institution, som gennemfører oplysningen.
Ikke sådan at man monopoliserer det, for der vil stadig være mulighed for, at en masse andre instanser kan komme med forbrugeroplysning, men sådan at man har en stærk instans, som man kan benytte sig af, i det omfang man mener at der er behov for det.
Vi har nogle betænkeligheder omkring det, der er lagt op til med et fælles blad.
Det er ikke så præcist beskrevet, at man helt nøje kan se, hvad det er, regeringen har tænkt sig på området.
En mulighed for at sikre det kunne jo være at tænke lidt positivt over forslaget om at udlicitere bladet f.eks. til Forbrugerrådet.
Det synes vi er en tanke, som både er i overensstemmelse med de politiske herskende vinde og i øvrigt er velbegrundet og fornuftigt.
Og så vil jeg endelig godt sige, fordi det ikke er en del af de forbrugerpolitiske udspil, regeringen er kommet med
i denne her sammenhæng, at vi synes, at der virkelig er behov for at opprioritere på det, man kunne kalde det forbrugerforskningsmæssige område.
Det ville jo også være en mulighed for at afgøre, hvad det er for nogle typer af oplysninger, forbrugerne rent faktisk ønsker sig, og dermed en mere objektiv måde at sikre, at det er de rigtige tests og undersøgelser og oplysninger, man arbejder med.
Jeg er klar over, at ministeren har tænkt sig at nedsætte et udvalg, som kan rådgive på det her område.
Det er da et fremskridt.
Men altså en positiv tilslutning fra SF's side til forslaget og en total afvisning af Venstres og De Konservatives argumenter.